CELEX: 32021R0078
Language: lt
Date: 2021-01-27 00:00:00
Title: Komisijos įgyvendinimo reglamentas (ES) 2021/78 2021 m. sausio 27 d. kuriuo iš dalies keičiamas Įgyvendinimo reglamentas (ES) 2020/600, kuriuo dėl tam tikrų kovos su COVID-19 pandemijos sukelta krize priemonių nukrypstama nuo Įgyvendinimo reglamento (ES) 2017/892, Įgyvendinimo reglamento (ES) 2016/1150, Įgyvendinimo reglamento (ES) Nr. 615/2014, Įgyvendinimo reglamento (ES) 2015/1368 ir Įgyvendinimo reglamento (ES) 2017/39 nuostatų

2021 1 28   
               
               
                  LT
               
               
                  Europos Sąjungos oficialusis leidinys
               
               
                  L 29/5
               
            
         KOMISIJOS ĮGYVENDINIMO REGLAMENTAS (ES) 2021/78
         2021 m. sausio 27 d.
         kuriuo iš dalies keičiamas Įgyvendinimo reglamentas (ES) 2020/600, kuriuo dėl tam tikrų kovos su COVID-19 pandemijos sukelta krize priemonių nukrypstama nuo Įgyvendinimo reglamento (ES) 2017/892, Įgyvendinimo reglamento (ES) 2016/1150, Įgyvendinimo reglamento (ES) Nr. 615/2014, Įgyvendinimo reglamento (ES) 2015/1368 ir Įgyvendinimo reglamento (ES) 2017/39 nuostatų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 54 straipsnį,
         kadangi:
         
                     (1)
                  
                  
                     Komisijos įgyvendinimo reglamentu (ES) 2020/600 (2) nustatytos kelios nuo, inter alia, vyno sektoriuje galiojančių taisyklių nukrypti leidžiančios nuostatos, kuriomis siekta palengvinti vyno sektoriaus veiklos vykdytojų padėtį ir padėti jiems susidoroti su COVID-19 pandemijos poveikiu. Tačiau, nepaisant tų priemonių naudingumo, vyno rinkoje nepavyko atkurti pasiūlos ir paklausos pusiausvyros, o dėl tebesitęsiančios pandemijos nėra tikėtina, kad ji bus atkurta artimiausiu ir vidutinės trukmės laikotarpiu;
                  
               
                     (2)
                  
                  
                     be to, daugelyje valstybių narių ir visame pasaulyje priemonės, priimtos reaguojant į COVID-19 pandemiją, taikomos toliau. Tarp šių priemonių – socialinių susibūrimų ir šventinių renginių masto apribojimai, taip pat apribojimai, susiję su galimybe valgyti ir gerti ne namuose. Kai kur ir toliau taikomos izoliavimo priemonės ir kartu atšaukiami vieši renginiai bei asmeninės šventės. Šių apribojimų šalutinis poveikis – toliau mažėjantis vyno vartojimas Sąjungoje ir, kaip patvirtinta, mažesnis vyno eksportas į trečiąsias šalis. Maža to, netikrumas dėl krizės trukmės (numatoma, kad ji tęsis ir pasibaigus 2020 m.) daro ilgalaikę žalą Sąjungos vyno sektoriui, nes mažai tikėtina, kad vyno vartojimas atsigaus, o ir eksporto rinkos bus prarastos. Šie įvairūs veiksniai turi didelį neigiamą poveikį kainoms Sąjungos vyno rinkoje. 2019–2020 m. prekybos metų pradžioje buvusios ir taip jau rekordiškai didelės vyno atsargos dar padidėjo. Galiausiai, būsimas daug produkcijos duosiantis 2020 m. derlius, kuris, tikėtina, viršys 2019 m. derlių maždaug 10 mln. hektolitrų vyno, tik dar labiau pablogins padėtį;
                  
               
                     (3)
                  
                  
                     valstybių narių nustatyti apribojimai siekiant spręsti COVID-19 pandemijos sukeltas problemas taikomi jau ilgą laiką ir juos būtina taikyti toliau, todėl pagrindinėse vyno pardavimo vietose kylantys dideli ekonominiai sunkumai ir susijęs neigiamas poveikis vyno paklausai aštrėja;
                  
               
                     (4)
                  
                  
                     atsižvelgiant į šį itin didelį rinkos sutrikdymą ir vyno sektoriuje susiklosčiusias sudėtingas aplinkybes, kurias visų pirma lėmė 2019 m. spalio mėn. Jungtinių Amerikos Valstijų nustatyti Sąjungos vynų importo tarifai ir kurios išlieka dėl vykstant pasaulinei COVID-19 pandemijai nustatytų ribojamųjų priemonių padarinių, Sąjungos vyno sektoriaus veiklos vykdytojai toliau patiria išskirtinių sunkumų. Todėl vyno sektoriui reikia užtikrinti tolesnę paramą;
                  
               
                     (5)
                  
                  
                     būtina toliau įgyvendinti Įgyvendinimo reglamente (ES) 2020/600 nustatytas kovos su krize priemones, kad valstybėms narėms ir veiklos vykdytojams būtų suteiktos reikiamos lanksčios priemonės Sąjungos vyno sektoriaus paramos programoms įgyvendinti. Visų pirma valstybėms narėms suteikta galimybė prireikus iki metų pabaigos keisti savo atitinkamas nacionalines programas sudarė sąlygas valstybėms narėms greitai reaguoti į išskirtines pastarųjų mėnesių aplinkybes ir prireikus kuo anksčiau pateikti savo paramos programų pakeitimus. Ši lanksti priemonė valstybėms narėms suteikė galimybę nustatyti naujas priemones, optimizuoti jau taikomas priemones ir dažniau bei pagal būtinybę koreguoti priemones atsižvelgiant į sparčiai kintančią padėtį rinkoje. Be to, dėl lankstaus neprinokusių vynuogių derliaus nuėmimo priemonės įgyvendinimo veiklos vykdytojai turėjo pakankamai laiko priemonei suplanuoti ir pasirūpinti reikiamais darbuotojais, kad galėtų vykdyti veiklą dėl COVID-19 pandemijos susidariusiomis sudėtingomis sąlygomis;
                  
               
                     (6)
                  
                  
                     tikėtina, kad COVID-19 pandemija tęsis pasibaigus 2020 m., taigi ir didelę 2021 finansinių metų dalį, todėl manoma, kad priemonių taikymą būtina pratęsti, kad jos būtų taikomos 2021 finansiniais metais;
                  
               
                     (7)
                  
                  
                     be to, dėl sunkumų, su kuriais buvo susidurta administruojant nacionalines paramos programas tęsiantis COVID-19 pandemijai, kai kurios valstybės narės pranešė negalinčios persvarstyti fiksuotųjų vieneto įkainių, taikomų tam tikroms tų programų priemonėms ir nustatytų pagal Komisijos įgyvendinimo reglamento (ES) 2016/1150 (3) 24 straipsnio 1 dalį. Todėl 2020, 2021 ir 2022 m. valstybės narės turėtų turėti galimybę pratęsti tokio persvarstymo laikotarpį, kad persvarstymą būtų galima atlikti ketvirtaisiais metais po paskutinių skaičiavimų, o ne kas dvejus metus po paskutinių skaičiavimų, kaip numatyta to reglamento 24 straipsnio 3 dalyje. Siekiant išvengti diskriminacijos, tokia lanksti priemonė turėtų būti taikoma atgaline data nuo Įgyvendinimo reglamento (ES) 2020/600 įsigaliojimo dienos;
                  
               
                     (8)
                  
                  
                     todėl Įgyvendinimo reglamentas (ES) 2020/600 turėtų būti atitinkamai iš dalies pakeistas;
                  
               
                     (9)
                  
                  
                     siekiant išvengti trikdžių įgyvendinant kovos su krize Sąjungos vyno sektoriuje priemones ir užtikrinti sklandų perėjimą iš vienų finansinių metų į kitus, šis reglamentas turėtų įsigalioti jo paskelbimo Europos Sąjungos oficialiajame leidinyje dieną ir būti taikomas atgaline data nuo 2020 m. spalio 16 d.;
                  
               
                     (10)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2020/600 pakeitimai
            Įgyvendinimo reglamento (ES) 2020/600 2 straipsnis iš dalies keičiamas taip:
            
                        1)
                     
                     
                        1 dalis pakeičiama taip:
                        
                           „1.   Nukrypstant nuo Įgyvendinimo reglamento (ES) 2016/1150 2 straipsnio 1 dalies, prireikus valstybės narės 2020 ir 2021 finansiniais metais, bet ne vėliau kaip 2021 m. spalio 15 d., Reglamento (ES) Nr. 1308/2013 45 straipsnio 1 dalies a punkte ir 46–52 straipsniuose nurodytų priemonių atžvilgiu gali pakeisti savo nacionalines vyno sektoriaus paramos programas, kaip nurodyta Reglamento (ES) Nr. 1308/2013 41 straipsnio 5 dalyje.“;
                        
                     
                  
                        2)
                     
                     
                        2 dalies įvadinis sakinys pakeičiamas taip:
                        
                           „2.   Nukrypstant nuo Įgyvendinimo reglamento (ES) 2016/1150 8 straipsnio, 2020 ir 2021 finansiniais metais valstybės narės gali:“;
                        
                     
                  
                        3)
                     
                     
                        straipsnis papildomas 3 dalimi:
                        
                           „3.   Nukrypstant nuo Įgyvendinimo reglamento (ES) 2016/1150 24 straipsnio 3 dalies, 2020, 2021 ir 2022 m. valstybės narės to straipsnio 1 dalyje numatytus skaičiavimus persvarsto ne vėliau kaip ketvirtaisiais metais po ankstesnių skaičiavimų ir prireikus pakoreguoja pirminius fiksuotuosius vieneto įkainius.“
                        
                     
                  
         
            2 straipsnis
            Įsigaliojimas ir taikymas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2020 m. spalio 16 d. Tačiau 1 straipsnio 3 dalis taikoma nuo 2020 m. gegužės 4 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. sausio 27 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2020 m. balandžio 30 d. Komisijos įgyvendinimo reglamentas (ES) 2020/600, kuriuo dėl tam tikrų kovos su COVID-19 pandemijos sukelta krize priemonių nukrypstama nuo Įgyvendinimo reglamento (ES) 2017/892, Įgyvendinimo reglamento (ES) 2016/1150, Įgyvendinimo reglamento (ES) Nr. 615/2014, Įgyvendinimo reglamento (ES) 2015/1368 ir Įgyvendinimo reglamento (ES) 2017/39 nuostatų (OL L 140, 2020 5 4, p. 40).
         
            (3)  2016 m. balandžio 15 d. Komisijos įgyvendinimo reglamentas (ES) 2016/1150, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl nacionalinių vyno sektoriaus paramos programų taikymo taisyklės (OL L 190, 2016 7 15, p. 23).